| Alexander Vinocurov |
| --- |
|  |
| Información persoal |
| Nacemento | Alexander Vinocurov 16 de outubro de 1973 (50 anos) Petropavl, Casaquistán |
| Nacionalidade |  Casaquistán |
| Equipo |
| **Último equipo** | Astaná |
| Equipo(s) como afeccionado |
| 1997 | EC Saint-Étienne-Loire |
| Equipo(s) Pro |
| 1998-19992000-20032004-200520062007 | CasinoDeutsch TelekomT-MobileLiberty-Seguros / AstanáAstaná |
| Principais vitorias |
| * Prata nos Xogos Olímpicos de 2000
* Vuelta a España de 2006
* Dauphiné Libéré de 1999
* Liexa-Bastogne-Liexa de 2005 e de 2010
* París-Nisa de 2002 e 2003
 |

**Alexander Vinocurov**, nado o 16 de setembro de 1973 en Petropavl, Casaquistán, é un ciclista casaco. É un ciclista de talle medio (1,77 m e 68 kg), especializado en probas de estrada por tiradas, e que rende ben en todo tipo de probas: contra o reloxo, montaña...

Traxectoria deportiva
---------------------

Estudou na escola Nacional de Deportes de Alma-Atá en Casaquistán, e en 1997 pasou a formar parte do equipo afeccionado francés do EC Saint-Étienne-Loire. Fíxose profesional en 1998 no Casino e conseguiu vencer nos 4 días de Dunkerque e na Dauphiné Libéré do ano seguinte. Logo en 2000 ficha polo Deutsche Telekom, que muda de nome en 2004 polo de T-Mobile, e durante esta época figura como gregario de Jan Ullrich. Dentro deste conxunto consegue a París-Nisa (2002) e unha caída faino abandonar cando marchaba de líder na Volta a Suíza.

Pero a dopaxe comeza a aparecer na súa carreira, apartando a Jan Ullrich e converténdose el en líder do conxunto alemán en 2003. Como tal, consegue a París-Nisa dese ano, a Amstel Gold Race, a Volta a Suíza e obtén a terceira praza no Tour de Francia 2003.

Non acudiu ao Tour de Francia 2004 por lesión, pero no de 2005 obtén dúas vitorias de tirada, unha en Briançon e outra na última, a máis valiosa, nos Campos Elisios de París. Remata quinto na xeral e obtén o premio á combatividade, pero a súa rivalidade persoal con Ullrich lévao a deixar o equipo, e muda na tempada de 2006 para o Liberty Seguros.

Vinocurov no Tour de Francia 2007, na contra o reloxo con final en Albi que vencería el.
Pero a Operación Puerto desenvolvida pola Garda Civil española contra a dopaxe no ciclismo céntrase fundamentalmente nese novo conxunto. Ducias de corredores son implicados, o patrocinador retírase, e o equipo remodélase e pasa a chamarse Astaná, un espónsor casaco. Pero as pescudas xudiciais proseguen e, cando todo está disposto para a súa participación no Tour de 2006, a organización da rolda gala recibe unha lista de ciclistas que poderían estar implicados e onde figuran cinco nomes do Astaná. Eses corredores non poden tomar a saída, pero os outros tres non lle abondan a Vinocurov para formar equipo, e queda definitivamente fóra da proba aínda sen demostrarse a existencia da dopaxe. Pero si que pode competir na Vuelta a España uns meses despois, onde obtén a súa maior vitoria por diante de Alejandro Valverde.

En 2007 regresa ao Tour, onde vence na contra o reloxo longa e na proba de montaña pirenaica que remata en Loundevielle, pero onde encadea unha serie de resultados irregulares no resto de tiradas que dificultan a súa progresión na clasificación xeral. O 24 de xullo, durante a xornada de descanso, é expulsado da carreira e do equipo Astaná por dar positivo nun control antidopaxe. O positivo foi producido por unha transfusión de sangue homóloga (doutra persoa) recibida na xornada que venceu na contra o reloxo. O corredor negou que se dopase.

Principais vitorias
-------------------

|  |
| --- |
| **Medallas olímpicas** |
|
| **Prata** | ciclismo en estrada | Sydney |

* Vuelta a España de 2006, onde ademais consegue 3 vitorias de tirada. Vencera tamén nunha tirada en 2000.
* 5 vitorias de tirada no Tour de Francia nos anos 2003, 2005 (dúas) e 2007 (dúas). Foi ademais terceiro na xeral en 2003, e quinto en 2005.
* Medalla de prata na proba de ciclismo en estrada dos Xogos Olímpicos de Sydney, en 2002.
* 2 medallas de bronce na proba de contra o reloxo dos campionatos do mundo de ciclismo de 2004 e 2006.
* O campionato de ciclismo de Casquistán en 2005
* A París-Nisa en dúas ocasións, 2002 e 2003, e tres vitorias de tirada na edición de 2004.
* O Dauphiné Libéré en 1999, e mais unha vitoria de tirada en 2005.
* A Liexa-Bastogne-Liexa de 2005
* A Volta a Alemaña de 2001
* A Volta a Suíza de 2003, e ademais unha tirada da edición de 2002.
* A Amstel Gold Race de 2003
* Os 4 días de Dunkerque de 1998
* A Volta á Comunidade Valenciana en 1999
* A Vuelta a Castilla y León en 2006
* O Regio-Tour en 2004

Vida persoal
------------

Vive en Mónaco coa súa muller Svetlana Vinocurova e os seus tres fillos. Era un grande amigo de Andrei Quivilev, ciclista tamén casaco que faleceu dunha caída na París-Nisa de 2003.

Véxase tamén
------------

|  |  |
| --- | --- |
|  | Commons ten máis contidos multimedia sobre:  ***Alexander Vinocurov*** |

### Ligazóns externas

* Web oficial Arquivado 28 de outubro de 2020 en Wayback Machine.

|  |  |
| --- | --- |
| Control de autoridades | 
* Wd: Q295991
* WorldCat
* VIAF: 176521390
* DeutscheBio: 1061414914
* GND: 1061414914
* ISNI: 0000 0001 3920 2708
* LCCN: no2011151372
* Munzinger: 01000005903
* CyclingArchives: 8128
* ProCyclingStats: 140852
* Sports Reference: aleksandr-vinokurov-1

 |